Tot procediment relatiu a una autorització inicial de residència temporal i treball per a recerca suposa la presentació d'una única sol·licitud i finalitza amb una única resolució administrativa.
En cas que a la comunitat autònoma on s'hagi de dur a terme l'activitat laboral s'hi hagin traspassat competències en matèria d'autorització inicial de treball per a estrangers, la sol·licitud d'autorització inicial de residència temporal i treball per a recerca s'ha de presentar davant l'òrgan autonòmic que sigui competent d'acord amb la normativa autonòmica.
L'òrgan autonòmic davant el qual s'hagi de presentar la sol·licitud d'autorització inicial de residència temporal i treball per a recerca és competent per emetre resolució sobre la inadmissió a tràmit o per declarar el desistiment i l'arxivament de les actuacions.
Ha d'emetre resolució, en tot cas, d'acord amb l'informe preceptiu i vinculant de l'Administració General de l'Estat sobre la concurrència o no de les causes d'inadmissió a tràmit indicades, quan afectin la residència.
Les resolucions que dicti l'òrgan autonòmic sobre la base del paràgraf anterior les ha de notificar aquest a l'interessat i s'han d'introduir en l'aplicació informàtica corresponent, de tal manera que en permeti el coneixement per part de l'Administració General de l'Estat en temps real.
Els recursos que es poden interposar contra les resolucions que dicti l'òrgan autonòmic sobre inadmissió a tràmit i desistiment i arxivament d'actuacions els ha de resoldre aquest, d'acord amb l'informe preceptiu i vinculant emès per l'Administració General de l'Estat sobre la concurrència o no de les causes d'inadmissió quan afectin la residència.
En tot cas, l'òrgan esmentat ha d'introduir els recursos i les resolucions adoptades en l'aplicació informàtica corresponent.
És l'òrgan autonòmic competent el que ha de comprovar l'abonament de les taxes corresponents, i ha de sol·licitar els informes de l'Administració Tributària, inclosa, si s'escau, el de la mateixa comunitat autònoma, i el de la Seguretat Social, amb la finalitat de comprovar que l'ocupador està al corrent en el pagament de les seves obligacions tributàries i de Seguretat Social.
L'òrgan competent de l'Administració General de l'Estat ha de sol·licitar, simultàniament, els informes de la Direcció General de la Policia i de la Guàrdia Civil i del Registre Central de Penats.
A la vista de la documentació aportada i dels informes obtinguts, els òrgans competents de l'Administració General de l'Estat i de la comunitat autònoma corresponent han de dictar, de manera coordinada i concordant, una resolució conjunta per la qual es denegui o es concedeixi la corresponent autorització inicial de residència temporal i treball per a recerca, que ha de ser signada pels titulars dels òrgans competents de cadascuna de les administracions i expedida i notificada als interessats per l'òrgan autonòmic.
En tot cas, la resolució conjunta és desfavorable si es dóna alguna causa de denegació referida als aspectes laborals o als de residència, i s'hi han de recollir totes les causes específiques de denegació, així com els òrgans que, si s'escau, hagin de conèixer d'un eventual recurs administratiu o judicial contra la resolució.
La resolució conjunta a què es fa referència anteriorment pot ser impugnada davant de qualsevol dels òrgans que la signin, si bé l'han de resoldre de manera conjunta i concordant els titulars dels òrgans competents de les dues administracions i l'ha de notificar als interessats l'òrgan competent de la comunitat autònoma.
Aquest article és aplicable en relació amb l'investigador estranger que hagi estat admès com a tal en un Estat de la Unió Europea i vulgui romandre en el territori espanyol per continuar el projecte de recerca iniciat en aquest durant més de tres mesos d'acord amb el que preveu l'article 84.2 d'aquest Reglament.
En aquests casos, correspon a l'oficina d'estrangeria corresponent la valoració del compliment dels requisits exigits generalment per a la concessió del visat de recerca.